Strømledning falt ned på Østfoldbanen - fører til store forsinkelser
- En strømledning har falt ned ved Myrvoll stasjon. Det gjør at all trafikk inn til Oslo rammes, ved at det kjøres på enkeltspor forbi stasjonen. Passasjerene må dessverre regne med forsinkelser utover morgenen, sier Harry Korslund, pressevakt i Jernbaneverket.Jernbaneverket fikk melding om strømproblemene like etter klokken 06 på mandag morgen. Kjøreledningen hadde da falt ned og landet på taket av et kjørende tog. Dette toget må nå fjernes før kabelen kan repareres. Det vil derfor trolig ta flere timer før ordinær trafikk kan kjøre på strekingen. Jernbaneverket vet ikke hvorfor strømledningen har falt ned.Ifølge NSB er en rekke tog mellom Halden og Skøyen innstilt og forsinket som følge av strømproblemene. Dette gjelder lokaltogene Ski-Skøyen, Moss-Skøyen, Mysen-Skøyen, samt regionstoget mellom Halden og Oslo S. - Mandag morgen er et dårlig tidspunkt for en strømstans? - Ja, det er veldig uheldig. Dessverre vil dette gå ut over mange reisende. Vi regner med at Jernbaneverket får strømtilførselen på plass så snart som mulig, sier Erik Lødding, pressevakt i NSB.
Flere tusen passasjerer rammes mandag morgen av innstilte og forsinkede tog mellom Skøyen og Halden.